For villaejere landet over har denne sommer været usædvanligt oplagt til varme grillaftener i haven. Men hos familien Boesen har sommeraftenerne set lidt anderledes ud.

- Jeg forsøger jo at bruge terrassen, og jeg forsøger jo også at nyde sommeren, men hos os sidder man ikke ude en hel aften, for der er jo ikke ro. Vi oplever jo tunge træk af lastbiler, som buldrer igennem, siger Peter Boesen, der er far til to børn og bor med sin kone i Nyborg.

Læs også : I hver tredje kommune plages flere af sundhedsskadelig vejstøj

Bulderet kommer fra motorvej E20, som løber nede for enden af vejen i det lille villakvarter i Nyborg. På de sidste fem år er trafikken steget med 5.000 biler om dagen, og det er med til at sætte byen og kvarteret på listen over de 35 kommuner, hvor flere rammes af larm.

- Det er vanvittigt frustrerende, når man bor i et pragtfuldt område i øvrigt, at opleve, at denne her støj tiltager år efter år, siger Peter Boesen.

Ofte må vi så bare forlade matriklen for at få ro. Hvis vindretningen er forkert, kan det være helt ulideligt at være her. Boligejer ved motorvej, Peter Boesen

Drømmeboligen blev enerverende

Da Peter Boesen og konen købte huset for 15 år siden, tænkte de ikke, at de var ved at flytte ind i en støjplaget bolig. Men trafikken er taget voldsomt til mellem landsdelene i årene der er gået, og Nyborg er placeret lige dér, hvor Storebæltsbroen rammer Fyn.

- Vi købte en drømmebolig. Vi havde ingen forventninger om, at der ville komme den trafikstigning, der er kommet. Støjen var ikke noget, vi tænkte over dengang, vi købte, fortæller han.

Nu tænker de over det hele tiden.